Kilenc kormánypárti képviselőt mázsált meg a házelnök, mert az akciójuk nem felelt meg a házszabályi rendelkezések előírásainak.

Kövér László házelnök kezdeményezi Hadházy Ákos független országgyűlési képviselő és több fideszes képviselő tiszteletdíjának csökkentését - írja az Index. Hadházy Ákos esetében 329 ezer forintos pénzbüntetést, a balhéba beszálló fideszeseknek pedig 50 ezer forintos tiszteletdíj-megvonást javasolt. Név szerint:

Bánki Erik

Bíró Márk

Font Sándor

Hoppál Péter

Horváth László

Kerényi János

Kovács Sándor

Kubatov Gábor

Pesti Imre

Kövér azzal indokolta a fideszesek büntetését, hogy

"Bár az ülésterem rendje csak a képviselők fellépésének köszönhetően állhatott helyre, magatartásuk – mint képviselőtársuk provokatív magatartásával szembeni véleményük kifejezése – sem felelt meg a házszabályi rendelkezések előírásainak."

A Parlament október 21-i ülésén Hadházy Ákos táblákkal zavarta meg Orbán beszédét. „Muszáj hazudnia, mert túl sokat lopott”, illetve „Stop propaganda, stop korrupció” feliratokkal. Volt egy harmadik is, amelyen az volt olvasható: „A lónak a f*szát”. Ezt azonban csak később mutatta fel.

Hadházy akcióját először a beszédet tartó Orbán elégelte meg, megpróbálta kivenni a táblát képviselő kezéből, majd több kormánypárti honatya lépett oda hozzá, lökdösték, egy közülük pedig magyar zászlóval takarta el a tábláját. Kövér László később ostoba primitív fajankónak nevezte Hadházyt, és a házbizottság összehívását lengette be, amely majd megbünteti Hadházyt.